Ngə́ ńgúmā ndâ bod Ísraɛ̂l ósə̄ ńgɔ̄ ó sə́m á fūán, ó dāŋá mvéndé Ǹtondôbə, bɔ́n bə́ Ísraɛ̂l bə́sə̄ bâyi bələ̌ məku. A fyáŋán bɔ̌ naa, bə́ hə́ yə̌m kig, 14éyɔŋ bə́ yəm yǎ ńsə̄m bə́ ngábɔ, bə́ bə̄lə́ hḿ naa bə́ túniŋi Ǹtondôbə ǹnóm nyag ású yə̄ nâ bə́ bə̄lə bidzǔgá yǎ ńsə̄m wábán; bə́ kə̄lə́ ai ńnóm nyag nyɔ́ ásū ndá bikóán bɔ́n bə́ Ísraɛ̂l. 15Mvindí bod yâyi bəde mɔ́ mábán á ńlō ńnóm nyag nyɔ́, eyɔ̌ŋ te ḿbɔ́g yǎ ábə̄ bɔ́, ā yi nyé tsíg kíŋ vālá, á mís mə́ Ńtondôbə. 16Fada ǹnén a yi kə ai bǎn məkǐ mə́ étsígā dzí á ndá bikóán étēde, 17a dǔ ónyǔ wóé á mə́kī mā, abǒg te ǎ yī mɔ́ myǎm biyɔŋ zamgbál, á mís mə́ Ńtondôbə, ḿfág éyē téndē yā ndá bikóán yáyéne. 18A yǐ fə fudǐ məkǐ á mə̄búg mə́ álatâr yǎ ndá bikóán, a yi soě məkǐ mə̄vɔ́g âlatâr mətúnuŋa á sí ényɔ́ á nə̄ á ḿbɛ̄ ndá, 19a yi mǎn vǎ bídzo bísə̄ bí bə̄lə́ ávɔ̄ŋ a dígí byā âlatâr. 20A yi bɔ̌ dzam də́dā anə́ mə́túnuŋa bákad və́ ású évaa miǹsə́m mí mod m̀bɔ́g. A yǐ fə dzálā ású ndá Ísraɛ̂l é mam mə́sə̄ másílī ású édzai bidzǔgá yā mīńsə́m, eyɔ̌ŋ tē hḿ Ńtondôbə ǎ yī bɔ́ sɔ́ dzu. 21Á mvús tě a yi nɔ̌ŋ bídzó bivɔ́g bí lígi á kə́ə́ ai byá óyǎb ai ndá bikóán, a yi byá dígī á ndóan, anə́ fə̄ bákad bɔ ású ńnóm nyag yǎ bátúnī ású ńsə́m mod m̀bɔ́g. Mətúnuŋa mə́ édzai bidzǔgá ású bɔ́n bə́ Ísraɛ̂l hḿ mālá.